Document ID: 32014R0446

REGOLAMENT TAL-KUMMISSJONI (UE) Nru 446/2014
tat-2 ta' Mejju 2014
li jemenda r-Regolament (KE) Nru 295/2008 tal-Parlament Ewropew u tal-Kunsill dwar statistika strutturali kummerċjali, u r-Regolamenti tal-Kummissjoni (KE) Nru 251/2009 u (UE) Nru 275/2010, dwar is-serje ta' dejta li għandha tiġi prodotta u l-kriterji għall-valutazzjoni tal-kwalità tal-istatistiċi strutturali kummerċjali
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 295/2008 tal-Parlament Ewropew u tal-Kunsill tal-11 ta' Marzu 2008 dwar statistika strutturali kummerċjali (1), u b'mod partikolari l-Artikolu 11(2)(a), (b), (d), (e) u (j) tiegħu,
Billi:
(1)
Ir-Regolament (KE) Nru 295/2008 stabbilixxa qafas komuni għall-ġbir, it-trażmissjoni u l-valutazzjoni ta' statistiċi Ewropej fuq l-istruttura, l-attività, il-kompetittività u l-prestazzjoni tan-negozji fl-Unjoni.
(2)
Ir-Regolament tal-Kummissjoni (KE) Nru 251/2009 (2) stabbilixxa l-frekwenza tal-kompilazzjoni tal-istatistiċi strutturali kummerċjali pluriennali u l-analiżi tar-riżultati għall-produzzjoni ta' statistiċi strutturali kummerċjali sabiex tkun prodotta dejta paragunabbli u armonizzata bejn l-Istati Membri.
(3)
Ir-Regolament tal-Kummissjoni (UE) Nru 275/2010 (3) stabbilixxa l-kriterji għall-valutazzjoni tal-kwalità u l-kontenut tar-rapporti tal-kwalità li għandhom jiġu pprovduti mill-Istati Membri.
(4)
Jinħtieġ li tiġi aġġornata l-lista ta' karatteristiċi billi tiġi speċifikata serje ta' dejta dwar id-demografija tal-intrapriżi li jkollhom tal-anqas impjegat wieħed li jirrispondi għall-bżonn ta' żieda fil-paragunabbiltà internazzjonali tar-riżultati, speċjalment għall-istatistiċi fuq l-intraprenditorija. Għandhom jiġu stabbiliti wkoll l-ewwel sena ta' referenza, il-frekwenza u l-analiżi tar-riżultati għal dawn il-karatteristiċi. Għaldaqstant, l-Anness IX tar-Regolament (KE) Nru 295/2008 u l-Anness I għar-Regolament (KE) Nru 251/2009 għandhom jiġu emendati skont dan.
(5)
L-esperjenza wriet li l-karatteristiċi stabbiliti fl-Annessi V sa VII tar-Regolament (KE) Nru 295/2008 mhumiex meħtieġa fil-frekwenza annwali attwali. Għaldaqstant, il-frekwenza għandha tinbidel għal kompilazzjoni li ssir darba kull 10 snin. L-Anness I tar-Regolament (KE) Nru 251/2009 għandu jiġi emendat skont dan.
(6)
Ir-rapporti tal-kwalità dwar l-istatistiċi kkumpilati skont l-Annessi V sa VII tar-Regolament (KE) Nru 295/2008, ma għadhomx meħtieġa fuq bażi annwali. Għalhekk, il-frekwenza tagħhom għandha tinbidel għal sottomissjoni kull 10 snin f'konformità mar-rekwiżiti tad-dejta. L-Anness tar-Regolament (UE) Nru 275/2010 għandu jiġi emendat skont dan.
(7)
Sabiex jiġi żgurat monitoraġġ aħjar tal-progress fl-innovazzjoni fil-kuntest tal-Istrateġija Ewropa 2020, l-Unjoni u l-partijiet interessati nazzjonali talbu għal indikatur integrat uniku. Dan l-indikatur huwa, inter alia, maħsub biex l-impjiegi jkunu punt ta' riferiment f'intrapriżi innovattivi u ta' tkabbir għoli madwar l-Ewropa u internazzjonalment. Il-provvista tad-dejta li fuqha huwa bbażat dan l-indikatur il-ġdid hija urġenti sabiex ikun jista' jsir użu minnu fis-Semestru Ewropew 2014. Għaldaqstant, ir-Regolament (KE) Nru 295/2008 għandu jiġi emendat skont dan.
(8)
Il-miżuri stabbiliti f'dan ir-Regolament huma skont l-opinjoni tal-Kumitat tas-Sistema Ewropea tal-Istatistika,
ADOTTAT DAN IR-REGOLAMENT:
Artikolu 1
L-Annessi I, V, VI, VII u IX tar-Regolament (KE) Nru 295/2008 huma emendati skont l-Anness I ta' dan ir-Regolament.
Artikolu 2
L-Annessi I u II tar-Regolament (KE) Nru 251/2009 huma emendati skont l-Anness II ta' dan ir-Regolament.
Artikolu 3
L-Anness tar-Regolament (UE) Nru 275/2010 huwa emendat skont l-Anness III ta' dan ir-Regolament.
Artikolu 4
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-2 ta' Mejju 2014.

Labels: 7
12
4
19